Har flypassagerer ret til erstatning, hvis deres fly bliver forsinket? Det skal retten i Aalborg onsdag tage stilling til i en principiel sag rejst af en advokat fra Aalborg mod SAS.

For et år siden var Preben Bang Henriksen på vej til Nice, men flyet blev forsinket i 6 timer Det, mener han, bør udløse en erstatning på 3000 kroner, men det vil SAS ikke være med til. Derfor mødes de i morgen i byretten. - Det bliver rart at få en dommer til at høre på det, for der har været meget skriveri frem og tilbage. Nu får vi langt om længe en dansk retslig afgørelse, siger advokat Preben Bang Henriksen til TV2/NORD. En EU forordning fra 2004 giver flypassagerer ret til kompensation, hvis deres fly bliver aflyst, men en EU dom fra 2007 strammede denne forordning, så alle passagerer der oplever forsinkelser på mere end 3 timer kan få kompensation. Den dom anerkendes dog ikke af SAS, som nu forsøger at få EU til at ændre den. - Den åbner for en meget bred fortolkning af forordningen. Reelt kan man sige at EU domstolen, da den traf den her afgørelse, gik ind og regerede som lovgiver og udøvede en meget bred fortolkning af den lovtekst, der lå, og det syntes vi ikke er rimeligt, siger Mikkel Thrane, kommunikationschef i SAS til TV2/NORD. Lige siden Preben Bang Henriksen rejste sagen, har han fået 82 henvendelser fra andre flypassagerer, som har haft lignende oplevelser med flyselskaberne. For at lukke sagen har SAS tilbudt Preben Bang Henriksen, at han kunne få erstatning, mod at hans sag ikke dannede præcedens for de andre sager. Det har han dog sagt nej til. - Det brød jeg mig ikke om. Jeg syntes, det lignede et hold kæft bolsje, at jeg kunne få mine penge mod, at det ikke blev lagt til grund, at det var for den her forsinkelse, siger advokat Preben Bang Henriksen til TV2/NORD.